Document ID: 32009D0092

32009D0092
L 043/59
SLUŽBENI LIST EUROPSKE UNIJE
12.12.2008.
ODLUKA KOMISIJE
od 12. prosinca 2008.
o donošenju, na temelju Direktive Vijeća 92/43/EEZ, početnog popisa područja od značaja za Zajednicu za crnomorsku biogeografsku regiju
(priopćena pod brojem dokumenta C(2008) 7974)
(2009/92/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 92/43/EEZ od 21. svibnja 1992. o očuvanju prirodnih staništa i divlje faune i flore (1), a posebno njezin članak 4. stavak 2. treći podstavak,
budući da:
(1)
Crnomorska se biogeografska regija iz članka 1. točke (c) podtočke iii. Direktive 92/43/EEZ sastoji od dijelova državnog područja Bugarske i Rumunjske na način kako je specificirano biogeografskom kartom koju je 20. travnja 2005. odobrio Odbor osnovan na temelju članka 20. navedene Direktive, dalje u tekstu „Odbor za staništa”.
(2)
U kontekstu procesa pokrenutog 1995. nužno je ostvarivati daljnji napredak u stvarnom osnivanju mreže Natura 2000, što predstavlja nužan element zaštite bioraznolikosti u Zajednici.
(3)
Popise područja predloženih za područja od značaja za Zajednicu za crnomorsku biogeografsku regiju u smislu članka 1. Direktive 92/43/EEZ Bugarska i Rumunjska proslijedile su Komisiji u razdoblju od svibnja 2004. do prosinca 2008. u skladu s člankom 4. stavkom 1. Direktive 92/43/EEZ.
(4)
Popisi predloženih područja popraćeni su podacima o svakom području dostavljenih u obliku utvrđenom u Odluci Komisije 97/266/EZ od 18. prosinca 1996. o obliku podataka o područjima za predložena područja Natura 2000 (2).
(5)
Podaci uključuju najnoviju i konačnu kartu područja koju su proslijedile dotične države članice te naziv, mjesto i opseg područja, kao i podatke dobivene primjenom kriterija utvrđenih u Prilogu III. Direktivi 92/43/EEZ.
(6)
Na temelju nacrta popisa koji je Komisija sastavila u dogovoru sa svakom državom članicom, a koji također utvrđuje područja na kojima se nalaze prioritetna prirodna staništa ili prioritetne vrste, potrebno je donijeti popis područja odabranih kao područja od značaja za Zajednicu.
(7)
Saznanja o postojanju i rasprostranjenosti prioritetnih prirodnih staništa ili prioritetnih vrsta stalno se mijenjaju kao posljedica nadzora u skladu s člankom 11. Direktive 92/43/EEZ. Iz tog je razloga izvršena ocjena i odabir područja na razini Zajednice uz korištenje najboljih trenutačno raspoloživih podataka.
(8)
Dotične države članice nisu predložile dovoljno područja za ispunjavanje zahtjeva Direktive 92/43/EEZ za određena staništa i vrste. Zbog tog se razloga za takva staništa i vrste ne može zaključiti da je mreža potpuna. Uzimajući u obzir kašnjenje u primanju podataka i postizanju dogovora s državama članicama, potrebno je donijeti početni popis područja koji će biti potrebno revidirati u skladu sa člankom 4. Direktive 92/43/EEZ.
(9)
S obzirom na to da su saznanja o postojanju i rasprostranjenosti određenih prirodnih staništa iz Priloga I. i vrsta iz Priloga II. Direktivi 92/43/EEZ i dalje nepotpuna, ne može se zaključiti je li mreža potpuna ili nepotpuna. Početni popis mora se, ako je potrebno, revidirati u skladu s člankom 4. Direktive 92/43/EEZ.
(10)
Mjere predviđene ovom Odlukom u skladu su s mišljenjem Odbora za staništa,
DONIJELA JE OVU ODLUKU:
Članak 1.
Početni popis područja od značaja za Zajednicu za crnomorsku biogeografsku regiju u skladu s člankom 4. stavkom 2. trećim podstavkom Direktive 92/43/EEZ nalazi se u Prilogu ovoj Odluci.
Članak 2.
Ova je Odluka upućena državama članicama.
Sastavljeno u Bruxellesu 12. prosinca 2008.

Labels: 12
20